**Mixaka ya Tithirasiti**

Ku vulavula hi ku anama, ku na tindlela to hlaya leti Tithirasiti eAfrika-Dzonga ti nga ntlawahatiwaka hakona. Leswi swi katsa mitlawa leyi landzelaka:

* "Thirasiti ya vun'wini", musunguri kumbe muhakeri u rhurhisa vun'wini bya tiasete kumbe nhundzu ku ya eka (va)mutshembiwa (eka tshaku ra mukhomelandzhaka) leswaku swi khomiwa ku vuyerisa vavuyeriwa va Thirasiti lava hlamuseriweke kumbe ku kumisisiwa.
* "Thirasiti leyi tumbuluxiweke", musunguri kumbe muhakeri u rhurhisa vun'wini bya tiasete kumbe nhundzu ku ya eka vavuyeriwa va Thirasiti, kambe vulawuri bya tiasete kumbe nhundzu, byi nyikiwa (va)mutshembiwa.
* "Thirasiti ya *inter vivos*" yi tumbuluxiwa enkarhini wa vutomi bya munhu hi ndlela ya ntwanano (kondiraka) exikarhi ka musunguri na (va)mutshembiwa ku vuyerisa vavuyeriwa.
* "Thirasiti ya Thesitamente" yi tumbuluxiwile hi ku ya hi Wili yo Hetelela na Thesitamente ya munhu naswona yi sungula ku tirha endzhaku ka rifu ra munhu yoloye.
* "Thirasiti ya ntsakelo" - Tithirasiti laha malinghena, mivuyelo ya xuma kumbe tiasete ti nyikiweke eka muvuyeriwa hi ku ya xitirho xa Thirasiti.
* "Thirasiti yo tihlawulela" - Thirasiti laha (va)mutshembiwa hi ku ya hi xitirho xa Thirasiti, a nga na mfanelo yo nyika malinghena, mivuyelo ya xuma, tiasete kumbe mitsengo leyi vekiweke eka Thirasiti yaleyo, eka vavuyeriwa va yona.
* "Thirasiti ya nhlanganiso" - Tithirasiti to tala eAfrika-Dzonga ti ta va ti hlayisile na timfanelo leti yaka hi xiyimo leti nyikiweke eka xitirho xa Thirasiti. Hi marito man'wana, nhlanganiso wa Thirasiti ya ntsakelo na Thirasito yo tihlawulela lowu vuriweke laha henhla.
* Tithirasiti ta ntirhiso wo karhi - Tithirasiti ti nga tlawahatiwa tanihi muxaka wa Thirasiti hi ku ya hi tirhiselo ra Thirasiti, xik.:
	+ Tithirasiti ta Vuxavisi (Bindzu)
	+ Tithirasiti ra nsirhelelo wa tinhundzu kumbe ku lahliwa ka nhundzu
	+ Tithirasiti ta Nsovo
	+ Tithirasiti ta Mpfuxo wa Misava
	+ Tithirasiti ta xikimi xa nhlohlotelo wa avelano
	+ Tithirasiti ta BEE
	+ Tithirasiti ta Nhlanganelo wa Swikimi swa Vuvekisi (CIS); kumbe
	+ Tithirasiti to Hlawuleka:
		- Eka swikongomelo swa xibalo mixaka leyi landzelaka ya Tithirasiti to hlawuleka yi tekeriwa enhlokweni:

			* Muxaka wa A wa Thirasiti yo Hlawuleka - Thirasiti leyi tumbuluxeriweke ngopfungopfu ku vuyerisa (va)munhu loyi a nga na "vutsoniwa" bya le miehleketweni kumbe emirini tanihileswi swi hlamuseriweke hakona eka xiyenge ya 6B(1).
			* Muxaka wa B wa Thirasiti yo Hlawuleka - Thirasiti leyi tumbuluxeriweke ngopfungopfu ku vuyerisa (va)munhu loyi a nga xaka ra munhu loyi a loveke na loyi a hanyaka eka siku ra rifu ra mufi yoloye (ku katsa na lava xurhiweke kambe va nga se beburiwa), na lotsongo swinene wa vavuyeriwa a ri hansi ka 18 wa malembe eka siku ro hetisela ra lembe ra nhlahluvo.

**Xitsundzuxo xa Nkoka:** Tindlela to hambanahambana to hlamusela Tithirasiti kumbe mixaka ya Tithirasiti leti nga ta ka ti nga humeleli hi nkarhi wun'we. Xikombiso, Thirasiti ya *Inter vivos* hi xithekiniki yi nga va Muxaka wa A wa Thirasiti yo Hlawuleka na Thirasiti ya *Inter Vivos* haswimbirhi; naswona Thirasiti ya Wili yi nga va Muxaka wa B wa Thirasiti yo Hlawuleka na Thirasiti ya Wili. Hambiswiritano, ku suka eka vonelo ra xibalo, Tithirasiti to Hlawuleka leti pfumeleriweke (no ringanela) ti hakerisiwa xibalo ku hambana ku tlula Tithirasiti ta *Inter Vivos* na Thesitamentari ta ntolovelo, naswona ku ringanyetiwa leswaku Tithirasiti to Hlawuleka leti pfumeleriweke (no ringanela) ti fanele ku paluxiwa tanihi Muxaka wa Thirasiti loko ku tatiwa ntlheriso wa xibalo. Tithirasiti hinkwato ti fanele ku tsarisa na SARS.

Mutshembiwa i muyimelamuhakelaxibalo wa Thirasiti.

Xana malinghena ya Thirasiti yi hakerisiwa njhani xibalo?

Malinghena ya Thirasiti yi nga, hi ku ya hi swiyimo swo hakerisiwa xibalo eka mavoko ma leswi landzelaka:

* [Muhanani ("munyikamali")](https://www.sars.gov.za/glossary/)
* Muvuyeriwa kumbe
* Thirasiti.

Laha Thirasiti hi yoxe yi hakerisiwaka xibalo, yi hakerisiwa xibalo eka mpimo lowu nga cinciki wa 45%. Tithirasiti to Hlawuleka ti hakerisiwa xibalo eka xikalu xo voyama ku sukela eka 18% ku ya eka 45% (ku fana na vanhu va ntumbuluko).

**Xitsundzuxo xa Nkoka:** Tithirasiti a ti ringaneli timalintlheriselo tihi na tihi leti nyikiweke eka Xiyenge xa 6 xa Nawu wa Xibalo xa Malinghena.

**Xitsundzuxo xa Nkoka:** Ku kota ku koxa mivuyelo leyi tirhaka eka Muxaka wa A wa Thirasiti yo Hlawuleka (xikombiso mbevukiso ku suka eka Xibalo xa Mivuyelo ya Xuma ehansi ka swiyimo swo karhi), vatshembiwa va fanele va endla xikombelo erhavini ra SARS ku kuma ntlawahato. Tsundzuka ku endla xitshembisano.